Timișorenii s-au plâns în nenumărate rânduri mai ales de starea tramvaielor vechi ale urbei, care au ieșit de mult timp din perioada de circulație, precum și de timpul petrecut în stațiile STPT până la apariția tramvaielor, autobuzelor sau troleibuzelor societății de transport. Unul dintre el a creat o petiție online prin care vrea să-l determine pe primarul Nicolae Robu să renunțe la mașină și să folosească transportul public.

Vă reamintim, Primăria Timișoara cumpără cel puțin 21 de tramvaie noi, cu fonduri europene. Garniturile sunt produse în Turcia, dar vor veni abia anul viitor în capitala Banatului. De asemenea, PMT are în plan reabilitarea unor linii mai vechi ale STPT, tot cu fonduri europene, dar și cu bani de la bugetul local. Amintim Calea Bogdăneștilor, Bd. Cetății și Calea Stan Vidrighin.

Puteți semna petiția online AICI!

Primarul Timișoarei nu este prea dornic să folosească transportul public timp de o lună. TION a vrut să afle ce se întâmplă dacă petiția online va aduna suficiente semnături astfel încât să fie și respectată de edil. Nicolae Robu ne-a spus însă că nu vrea să intre în „jocuri politicianiste făcute de oameni care n-au folosit în viața loc transportul public”.

Cu toate acestea, edilul-șef ne-a înșiruit toate realizările din cei opt ani de mandat pe subiectul STPT. El admite însă că mai sunt multe de făcut pentru transportul public în Timișoara, pentru că ținta este mult mai sus.

Primarul ne asigură și că folosește transportul public, dar incognito. Vă reamintim, nu demult se lăuda că intră în alegerile locale optimist și că este foarte apreciat de timișoreni, care îi cer mereu să facă poze împreună. Detalii, AICI!

Redăm replica integrală a lui Nicolae Robu:

„Chiar credeți că intru în astfel de jocuri politicianiste făcute de oameni care n-au folosit în viața lor transportul public?! Știți vorba poetului «E ușor a scrie versuri când nimic nu ai a spune».

Eu cunosc foarte bine situația transportului public, pentru că îl testez personal, periodic, incognito și sunt mândru de progresele făcute, dar încă nemulțumit de stadiul atins, ștacheta fiind fixată de mine mult mai sus!

1). Am făcut cea mai mare înnoire din istorie a parcului auto al STPT, plătind integral până la această oră: 50 troleibuze, 30 autobuze, 20 minibuze, 30 tramvaie Armonia, 7 vaporașe, 440 biciclete, 100 trotinete. Cu mențiunea că acestora li se vor adăuga 44 autobuze electrice și minimum 21 tramvaie mari pe fonduri europene deja aprobate!

Am crescut numărul de mijloace de pe traseu de la cca 90 la peste 150 și am fixat ca țintă să se ajungă la peste 200!

Restul sunt vorbe goale ale unui joc politicianist făcut de personaje și partide care nu pot etala nu numai nicio realizare, dar nici măcar vreun proiect concret pentru oraș (desființarea benzilor auto create de mine pentru reducerea traficului prin șicanarea șoferilor cred că nu poate fi numită proiect)”.